


Ralph Midgley 
24 Staniwell Rise 
SCUNTHORPE 
North Lincolnshire 
DN17 1TF 


TELDEGBALID 


NM 1 NOVUL 2011 


O Volapükaflens Valöpo! 


(Pads 81 jü 88) 


Se püks bevünetik mekavik valik, Sperantapük ebinon 
plöpikün otas. 


Ekö kods cifik: 


1. Noganükam püka binon legudik; 
2. Limans mödik binons lanäliks; 
3. Literat alsotik binon gebidik. 


Ab plu ka tumyel pos jafäd ota, Sperantapük jenöfo no 
evikodon voli. E kikodo no-li? 


Ün yels pasetik, mens älabons timi modikum ad tüvön e ad 
juitön dinis nulik, ad reidön, ad skilükön okis, ab nu dabinon 
säjäfälükam tu mödik; seko studans mödik no dalabons stigädi 
saidik ad lärnön.mödikosi. 


Do Sperantapük labon slopans in läns mödik, no eplöpons 
ad süadükön menis dö zesüd püka bevünetik mekavik. Plao 
reiganefs okiälik neai ekuradükons disinis somik. 


Too, äsä epenob löpo, Sperantapük jünu ebinon pük 
plöpikün ad tuvedön säkädi mödapükik, ed edunon vobi legudik in 
tefat. Ab liedo buäds no ebinons saidiko nämiks ad ceinön stadi 
reigöl da vol. 


Valikosi Gudikün Oles ed Olikanes 


“Reuk 

TELAT TIMAKONOTAS 
(fa hiel Frank Roger) 


LEDESIR AD TÄVÖN 


Dokan Mortimer Yakobs ibinom mo nu dü düpalaf, ed 
äprimobs ad dotön fefiko plöpi sperimänta omik tefü täv da 
tim it. Pluamanum obas no ikesenälobs fredimi oma dö sek 
lukünik omik ad blufön letüvi oma ad davedükön tävi da tim 
it. 


Äprimikobs ad bespikön vio ösötobs nunodön 
nelogädi oma. Ab ekö om anu, kel ejenöfikom dönu su skaf 
smalik, keli ilüvom ko süp leigik bü düpalaf. Bofikans obas 
pätakedükobs, päsüpädobs igo, ven äsagom: 


“Ebo anu, etemunols letüvi nolavik gretikün — täv da 
tim it mögos ! Letüv at oba ovotöfon voli.” 


Fisagölo seti lätik at, äjinom lunidilön äs magälod in 
däsärt. Äfavobs, päjeikobs igo; poso Dokan Yakobs 
äsagom: 

“. . . etemunols letüvi nolavik gretikün - täv da tim 
it mögos. Letüv at oba ovotöfon. . .“ 


Dü timül seil äreigon. Tän yufan cifik dokana 
Yakobs, nemü Edgar Blake, äsäkom: 


“Valikos binos-li leodik lä ol, o Dokan Yakobs? Lio 
stadol-li? Sufol-li bo sekis ömik täva olik da tim it? Sufol-li 
bo düpazögafeni?” 


Dokan Yakobs no äjinom lilön säki. Äfövom ad 
lunidilön ai, äs magod su jonet televidik, kel no gudiko 
jäfidon. Äsagom: 

Arg . täv mögos. Letüv oba ovotöfon voli. 
Etemunols nolaviki. . . “ 

No binonöv-li tikamagoti gudik ad visitön sanani, o 
Dokan Yakobs?” Vög ela Blake ädäspäron ai plu. Maged 
bisarik at ävedon ai bisarikumo, e Dokan Yakobs äspikom 
ai: 


“. . . gretikün. Ovotöfon voli. Etemunols. Täv 
mögos ...“ 


Älogedobs odi, nen sevöls kion dunön. 


“. . . Letüv. Oba ovotöfon. Timi. Letüv gretikün . 


Vög Dokana Yakobs äjinon anu ad moikön e geikön 
lunomiko. Klülabiko sperimänt ipölikon jekäliko. 
“... etemunols. Voli. Letüv oba. Nolavik. Timi. — 


o-. Mögos. .. 





“No kanobs-li yufön älerorom el Blake. Vöds 
lätikün Dokana Yakobs, büä lölöfiko pinosükon magod omik, 
äbinons: 


. Tim.. . votöf .. . gretikün . . . 


T RT RT: era] Rr era 


NATEM LÄTIKÜN 


If sperimänt at plöponöv,” äkleilükom Dokan 
Williams, sek ota olevolutükon suemodi obas tima, suem 
obas nata it levala,. e roul obas us. Oföfiomüfobs jenavi. 
Sötob-li fövön? 


Yufans te änutoms. Dokan Williams äpedom fimiko 
nünömaklavi tefik, ed äsätenidükom oki. 


“Ekö!” äsagom, “vobedis sperimänta osenobs bo 

ünü timüls ömik.” 
“Kisi jenöfo koslogol-li?” äsäkom yufan cifik oma. 


“No nog kanob sevön osi,” ägespikom Dokan 
Williams sufädiko. “Äsä sevols, votöfobs anu nati tima. 
Vifükumobs timi it dub cöp dilila minuta valik, if odalols obe 
kleilükön osi nenolaviko. Tim pasetikon anu me dils 
dekötöl, kels brefikumons ai plu. Sek ota obinon jänälik pro 
obs. Lio obelifobs-li vobedi somik? 





Valikans ästebedons dü timüls ömik. Ab nos jiniko 
äjenon. Fino Dokan Williams äbreikon seili, sagöl: 


“Ceini, keli enüdugobs ini timastöf gaenon anu 
joikanämi. Suno o- ...“ 


Yufans älogedons viföfiko lü om. Kikodo Dokan 
Williams no ifinükom-li fraseodi lätikün? Abinos vo 
nekösömik lä om. Balan omas äsäkom: 


“O Dokan Williams, mögos-li bo, das no belifobs 
sekis kodü . . “ 


“Cedob, das primobs, ebo anu, ad belifön seki 
sperimänta at pro. . ." 


Timadils brefikons ai plu. Omutobs gebön brefikis . . 


“Si! Sets brefik. Ed igo anu jinos, das. . . 
"Kosäd nomik suno obinon . . . “ 
Noe spik, abi natem binon. . .“ 
Natemobs vo ko fikul gretik. . . “ 


“Pos timüls ömik, kanos jenön, das. . . “ 

“No kanoy-li stöpön . . . ? 

“Tim no dabinonad. . .“ 

TODO saa 

Natemobs. . . “ 

No kanobs-li . . . ?/ 

“No. .“ 

ii E 

baat 

Seil. 

ero T] RT RT: RT: D 

SOVOTS GUDIK E MIKEB 

Regän sülas sümon ad men, kel sovom sidi gudik ini läned 
okik. E ven mens äslipons, neflen omik äkömom, ed äsovom 
mikebi vü sovot, ed ämogolom. 

Ven nu stags äsprotons ed äprimons ad flukön, i mikeb 
äsüikon. Täno dünans dalabana äkömoms lü om, ed äsagoms: 
“O Söl! No esovol-li sidi gudik ini läned olik? Lio üfo esüükon-li 
mikebi?" 

Äsagom omes: “Men neflenik edunom atosi.” Tän 
dünans äsäkoms ome: “Vilol-li üfo, das osämikebobs länedi?” 
Ab äsagom: “No! omögosöv, das pö sämikebam, onosükolsöv 
leigüpo sovoti. Leadolsöd daglofön bofikis jü klop! Ed ün klopüp 
osagob fodanes: Kobükolsöd näikumo mikebi, e tanolsös onis ad 


tufs, ad filükön onis! Ab blinolsöd greni ini barak!” 


(Tradutod fa hiel Arie de Jong) 

HITÜP OGEKÖMON 
(fa hiel John Redgwell) 


Binos ti nekredovik. Hitüp yela 2011 efinikon. Bü 
muls te mäls äspetobs oni ko fred mödik. Nu belügobs 
mogoli ona. 


Fluküp binon säsun jönik, ab utos, kelos no pliton 
obe, binon lunikam neitas. Lunikam at dulon jü del 21-id 
dekula. Ün novul e dekul, dels binons brefiks. Loegobs soli 
sülöpikön lato, e pos düps nemödik loegobs oni donikön. 
Jads binons luniks e sümedons mebastonis in sepülöp. 


Jinos, das sol edeadon. Tù del alik sol grämon läs 
geiliko ini sil, äsif eperon nämi. 


Tü del 25-id dekula ye, zeloy matedi hiela Yesus 
Kristus. Del at ye, i binon zel lunikama delas. Atos 
primikon pos del 21-id dekula. Do hitüp binon nog fagik, 
täv lunik lü säsun at eprimikon. 


Dü novul, dekul e yanul, stanob nilü fenät ün 
poszedel alik e logedob lüodü fel, kö sol donikon, ad fanön 
tofi finik lita, büä neit lunik oprimikon. Ün febul fredob, 
das tim soladonikama vedon küpetoviko latikum. Florüp 
kömon! Pos florüp okömon hitüp!! 


Do hitüp calöfiko primikon tü del 21-id yunula, ven 
sol nidon ün yunul gölik, ud igo ün mayul, vokädoy: “Ekö 
hitüp!” 


Penob lartügi at ün setul. Binos trodabik, das pos 
muls te jöls, dels obinons luniks, e stom obinon dönu vamik. 


Klu, no dälolsöd, das nifüp okömöl glumükon olis. 
Hitüp ogekömon! 

LÄLID - KAPIT MÄLID (1) 
(fa hiel Lewis Carroll) 


PUTÜLASVINIL E PEP 


Dü minuts bal-tel, Lälid ästanof us ad logedön 
domili, e lecedof ai kisi dunön anu; sunädo ekö 
noubidünädan, jöniko leigedapeklotöl, kel irönom 
spido se fot - (äcedof, das äbinom noubidünädan 
demü leigedaklotam oma: voto, cedü of, logod oma 
älogodon kuratiko äs fit). Änokom laodiko len yan. 
Yan pämaifükon fa noubidünädan votik 
leigedapeklotöl, labü logod klöpik, e logs gretik äs 
frog, e Lälid äküpof, das herem dünädanas, 
pepuinädöl e krugülik, ätegon kapi lölik bofikanas. 
Änulälikof dö atos, ed ekömof seilo se fot ad dalilön. 


Fit-dünädan äprimom ad tirön disao brad 
penedi gretik, gretota ebo ot äs om it, keli ägivom 
votikane, lefefo sagöl: “Pro Jidük. Vüd de Köradaim 
ad pledön krökid.”  Frog-Dünädan edönuom oti i 
lezaliko, te eceinom boso roodi vödas: “De 
Köradaim. Vüd Jidüke ad pledön krökid.” 


Poso bofikans äbiegoms lo od, e krugüls omas 
äkomplitikons. Lälid äsmilof so laodiko, das ämutof 
morönön ini fot dönu, voto ölieloms ofi. Ven 
esülogedof poso, Fit-Dünädan äbinom mo, e votikan 
äseadom su glun nilü yan, ed älogetom stupiko löpio 
ini sil. 

Lälid lügolof plafiko lü yan, e nokof. 

“Nokön ta yan no frutos,” äsagom Dünädan, 
“e sekü kods tel. Balido, bi stanob otflanke yan, äs 


ol; telido, bi ninü domil noidoy somödiko, das nek 
oliloy oli len yan.” 


XI:88:2011 


E fümo äbinon nino lenoid lölöfiko nekösömik 
- viam e snid laidiks, e troiv gretik semiknaik äsif u 
bov u caf pidäbreikon. 


“Begö!” äsagof ome Lälid, “lio kanob-li 
nügolön?” 


“Binosöv bo siämöfik ad nokön,” äsagom 
dünädan, nen igo küpön ofi, ifü yan äbinon vü obs. 
Samo, if binolöv nino, okanol nokön, ed ob 
omaifükob yani ad leadön oli mogolön, no-li?” 
Älogetom ai ini sil ven äspikom - kondöt lölöfiko 
neplütik ma Lälid. “Ab ba no kanom dunön voto,” 
äsagof oke; logs oma binons go löpo su kap. Too 
mög dabinon, das kanom gespikön säkis. Lio 
kanob-li nügolön?” ädönuof Lälid me vög laodik. 


(Eövot telid kapita su pads gaseda ünü mul okömöl) 


VÖDS NEKÖSÖMIK 
DÜPAZÖGAFEN jet-lag, décalage. 


JÄNÄLIK fascinating. 

JENÖFIKÖN to materialize, verkörplichen. 
JOIKANÄM momentum, Dynamik, élan, momento. 
JONET screen, Bildschiirm, écran, pantalla. 


LEIGEDAKĶKLOTAM livery, Livree, librea. 
LEVOLUTÜKÖN to revolutionise. 


LUKÜNIK foolhardy, tollkühn, téméraire. 
LUNIDILÖN to shimmer, miroiter, relucir. 
MAG(ÄL)OD image, mirage, (Trug)bild. 

NELOGÄD disappearance, Verschwinden. 
SÄJÄFÄLÜKAM entertainment, Unterhaltung. 

STIGÄD incentive, Anreiz, motivation. 

STÖF fabric, Stoff, étoffe, material. 
TAKEDÜKÖN to relieve, beruhigen, soulager, aliviar. 
TEMUNÖN to witness, bezeugen, témoigner, testificar. 


VOBED effect, Wirkung. 


